កម្ពុជា​អបអរ​ជ័យ​ជម្នះ​របស់​គណបក្ស​ភឿថៃ
កម្ពុជា​​យល់​ថា ​លទ្ធផល​នៃ​ការ​បោះឆ្នោត​នៅថៃអាច​ជា​សញ្ញា​វិជ្ជមាន​សម្រាប់​​ព្រំដែន​កម្ពុជា​-​ថៃ។
នៅថៃ្ងច័ន្ទនេះកម្ពុជាបានសម្តែងសេចក្តីសប្បាយរីករាយចំពោះជ័យជម្នះយ៉ាងច្រើនលើសលប់របស់គណបក្សភឿថៃរបស់ប្អូនស្រីអតីតនាយករដ្ឋមន្ត្រីថាក់ស៊ីន ស៊ីណាវ៉ាតក្នុងការបោះឆ្នោតជាតិកាលពីថ្ងៃអាទិត្យ ដែលជ័យជម្នះនេះអាចជាសញ្ញាវិជ្ជមានសម្រាប់ការដោះស្រាយជម្លោះព្រំដែនរវាងកម្ពុជា និងថៃដោយសន្តិវិធី។ លោកហោ ណាំហុង រដ្ឋមន្ត្រីការបរទេសកម្ពុជា បានថ្លែងប្រាប់ក្រុមអ្នកយកព័ត៌មាននៅទីស្តីការក្រសួងការបរទេសថា កម្ពុជាសប្បាយរីករាយដោយឃើញជ័យជម្នះយ៉ាងច្រើនសន្ធឹកសន្ធាប់របស់គណបក្សភឿកថៃនៅក្នុងការបោះឆ្នោតសភាថៃ និងរង់ចាំធ្វើការជាមួយរដ្ឋាភិបាលថៃថ្មី ដើម្បីដោះស្រាយបញ្ហាជម្លោះព្រំដែនរវាងប្រទេសទាំងពីរ។ លោកថ្លែងថា៖ «យើងមានការសប្បាយរីករាយនឹងជ័យជម្នះរបស់គណបក្សភឿកថៃនៅទីក្រុងបាងកកនេះ។ យើងសង្ឃឹមថា រដ្ឋាភិបាលថ្មីកើតចេញពីគណបក្សភឿកថៃនេះនឹងដោះស្រាយបញ្ហាព្រំដែនជាមួយកម្ពុជា មានលក្ខណៈវិជ្ជមានជាង មានលក្ខណៈសន្តិភាពជាងរដ្ឋាភិបាលមុននូវអ្វីដែលយើងចង់បានគឺដោះស្រាយដោយសន្តិវិធី»។ លោកហោ ណាំហុងបានបន្តថា កម្ពុជាចង់បានដំណោះស្រាយជម្លោះព្រំដែនប្រកបដោយយុត្តិធម៌ និងសន្តិភាពដែលផ្អែកទៅលើច្បាប់អន្តរជាតិ មិត្តភាព និងអ្នកជិតខាងល្អរវាងប្រជាពលរដ្ឋខ្មែរ និងថៃ និងសេចក្តីសម្រេចរបស់តុលាការយុត្តិធម៌អន្តរជាតិឆ្នាំ១៩៦២។ លោកសុន ឆ័យ តំណាងរាស្ត្រគណបក្សសម រង្ស៊ី បានថ្លែងយ៉ាងដូច្នេះថា «យើងមានការជឿទុកចិត្តថា អាចនឹងបន្ថយភាពតានតឹងបានខ្លះ ក៏ប៉ុន្តែមិនអាចនឹងដោះស្រាយបញ្ហា ព្រំដែននេះជាស្ថាពរទេ។ ក្នុងការដោះស្រាយចាំបាច់ត្រូវមានការចូលរួមពីអន្តរជាតិផង»។ គណបក្សសម រង្សីបានចេញសេចក្តីថ្លែងការណ៍សម្តែងសេចក្តីសប្បាយរីករាយដល់គណបក្សភឿថៃចំពោះជ័យជម្នះយ៉ាងលើសលប់ និងជូនពរដល់រដ្ឋាភិបាលលើកដំបូងរបស់ប្រទេសថៃដែលដឹកនាំដោយនាយករដ្ឋមន្ត្រីជាស្ត្រី។ លោកសុន ឆ័យ បានថ្លែងថា បើការបោះឆ្នោតគ្រោងធ្វើឡើងនៅឆ្នាំ២០១២ និងឆ្នាំ២០១៣នៅកម្ពុជាមានតម្លាភាព និងសុចរិត ដូចការបោះឆ្នោតថៃនៅថ្ងៃទី៣ ខែកក្កដា ឆ្នាំ២០១១ គណបក្សប្រឆាំងនៅកម្ពុជាក៏ទទួលបានជ័យជម្នះយ៉ាងច្រើនសន្ធឹកសន្ធាប់បែបនេះដែរ។ លោកបន្តថា៖ «យើងអបអរសាទរលទ្ធផលនៃការបោះឆ្នោតប្រជាធិបតេយ្យដ៏ត្រឹមត្រូវនេះ ហើយយើងសង្ឃឹមថា អ្វីដែលកើតមាននៅក្នុងប្រទេសថៃនេះ អាចជាកត្តាជំរុញឱ្យមានការគាំទ្រទៅដល់ការបោះឆ្នោតត្រឹមត្រូវផ្តល់សិទ្ធិឱ្យប្រជាពលរដ្ឋខ្មែរក្នុងការជ្រើសរើសអ្នកដឹកនាំរបស់ខ្លួន ដូចប្រទេសថៃដែរ»។ កងទ័ពកម្ពុជា និងថៃបានវាយប្រយុទ្ធគ្នាជាច្រើនលើក បន្ទាប់ពីប្រាសាទព្រះវិហាររបស់កម្ពុជាត្រូវបានចុះក្នុងបញ្ជីបេតិកភណ្ឌពិភពលោកនៅខែកក្កដា ឆ្នាំ២០០៨។ កម្ពុជា និងថៃបានឈ្លោះដណ្តើមដីទំហំ៤,៦គីឡូម៉ែត្រការ៉េនៅក្បែរប្រាសាទព្រះវិហារ។ ការវាយប្រយុទ្ធទ្រុងទ្រាយធំបានកើតឡើងក្នុងខែកុម្ភៈនៅប្រាសាទព្រះវិហារ និងខែមេសា ឆ្នាំ២០១១នៅប្រាសាទ តាមាន់ និងប្រាសាទតាក្របីនៅខេត្តឧត្តរមានជ័យ ដែលបានសម្លាប់មនុស្សទាំងសងខាងជាច្រើននាក់៕